فاتیمە سەڵاح/ هات و هاوارە، خوەشیە، یە وەفر واریە،  تارای سۊیر چەرمگ خوەی وەبان گشت وڵات کیشایە، وڵاتیش لە رووژەیلتر فرە رەنگینترەو بۊیە، یەکتر کیشانە، شەڕە وەفرە، قاقای خەنستن گەورەو و مناڵ خوەی تا بان ئەورەیل بەرزە رەسانیە، دڵەیلە گەرمن پڕ لە خوەشی و جۊش و خروشن چمان وەفر وەگەرد خوەی پەیام خوەشی  ئەڵگردیە، شار و ئاوای، دار و کۊیە، تەلار و جادە و کوچەیلە گشتی لە ژیر رەنگ چەرمگ حەشار خوەیان دانە.
لە خود وەختز لە سۊک و قوژبنەیل ئی وڵاتە سەدان ماڵەیل نەدار هەس مینەی چووڕی نەفت کەن ئەرا گەرمەوکردن خوەیان و ماڵ و مناڵیان و سەدان چادر هەڵکریای هەس ک خێزانیەیلیگ ئاوارە و دۊیر لە میلکانەیلیان خوەیان لە ژیری  حەشاردانە، چەوەڕی تاویان وەفرەگە کەن تا بتۊنن ژیانە سەختەگەی  رووژانەیان گوزەران بکەن ک ئی وەفرە سەختری کردیە ئەرایان، مناڵەیلەیگ هانە ناو ئی ماڵە نەدارەیلە و خیوەت نشینەیلە ک جۊر گشت مناڵەیتر ئارەزوو  بازیکردن دیرێن باوجی رخیان چوود بچنەدەر وازی وە وەفرەگە بکەن، نەگا دەس و پایەل بۊچگیان دی گەرمەو نەود، لە جیای سۆپایگ گەرمیان بکەێد، ئەسرەیل گەرمیان لەتاو تەزین دەسەیلیان وەبان رومەتەیل نەرمیان بتکێد.   ‏
هەرچەن وەفر جۊر سۆزو میهرەبانیە، هەر شۊنیگ داپووشێد رەنگینی کەێد، باوجی مەوقەی وەفر خوەشە، لەدۊیای  بازیکردن  ماڵیگ خاس و گەرم و گوڕ و پڕ و تیر بیاشتوەد، یا لەو دیم شیشەی پەنجەرەیلە وەدیار دیمەن و وارین وەفر و  نیشتنی  وە رۊی دار و درەخت دیوارو جادەیلە و ری و بانەیلە بڕوانید دڵخوەشی لە دیمەنەیلە وەربگرید.   ‏
‏وەفر چەنی لە رووکەش رەنگینە، جۊر تارایگ چەرمگیگە وە رۊی  دەشت و کۊیە و دەروەنەیل، باوجی لەو دیم رۊیەگەیتر ئی رەنگە چەرمگیگە، تارمایی سیایگ هەڵگردیە، خوەی خەێدەبل بان چادرەیل سارد و سڕ ئاوارەیلە  رمنێدەی گیان کورپەیل پەپولە ئاسا لە داوان داڵگیان سینێد، ئیجا  تارما سیاگەی خەێدە بان کابرایگ تەقەڵای پاکەوکردن تارا چەرمگەی وەفر لەبان رێیەیلەی ئاوای دەێد ک هەفتەیگەی نوای هامچوکردنیان گردێە، وەفر تۊڕەس لە کار ئی پیاوە، چۊنکە تارا رەنگینەگەی خەراو کەێد وە لاوردن بەشیگ لەلی، وەفر لەهێوەت خەراوبۊین تاراگەی گیان ئەو کابرایەش سینێد، گیان ئەو مەل و ئاژەڵەیلەش سینێد ک ژیر و بان تاراگەی کەن، مینەی دو دەنگ گەنم و کوتی خواردن کەن، ئەویش هەم دووارە تۊرە بوود، وە سەردی خوەی کەێدەیانە یەخیگ ک گیانیان سینێد،  وەفر لەژیر چەرمگی و رەنگینی رۊی دەیان چیرۆک سیا و نەنگ شاردیە، ک گشت کەسیگ توان دۊینین و خوەنستن ئی چیرۆکە نێرن تەنیا رۊیە رەنگینەگەی و چیرۆکەیل خوەشی  دۊنن.  ‏  ‏
وەفر ئەرا بڕیگ مەردم رۊی چەرمگە و تارای سۊیری چەرمگ پووشیە پرە لە رەنگینی و خوەشی بی کۆتایی و یادگاریەیل خوەش ئەرایان توومار کەێد ،  ئەرا بڕیگ مەردمەیش تارمایی سیایگە ئەرا گیانیان پرە لە تۊرەیی و رق و کینە، مینەی کیشان گیانیان کەێد و یادگاری ناخوەش لە کاغەز یادگاریەگەیان توومار کەێد.
